Kodutütarde organisatsiooni sümbolid on kotkamärk, ristikuleht, üldlipp ja ringkondade lipud, blankett, pitsat ning liikmepilet. Organisatsiooni tunnuseks on kotkamärk. Kotkamärki näeb näiteks organisatsiooni vormiriietuse peakatte ja varrukaembleemi peal.
#000003
Lisaks tunneb kodutütreid ära vormiriietuse järgi. Kodutütardel on kasutusel kaks vormirõivastust: Kodutütarde pidulik vorm ja Kaitseliidu noorteorganisatsioonide välivorm. Samuti on noortejuhtidel kasutusel pidulik vorm, mis erineb noorkotkaste pidulikust vormiriietusest, ning välivorm, mis on mõlemal samasugune.
#000004
Kodutütarde pidulik vormiriietus näitab liikme kuuluvust üksusesse, järguastet, ametikohta ning talle omistatud tunnustusi. Pidulik vorm koosneb sinakashallist pikkade varrukatega pluusist, vormimütsist, kollasest kaelarätist, mustast seelikust, vöökotist, mustadest kingadest ja nahavärvi sukkpükstest.
#000005
Kodutütarde noortejuhi pidulik vormiriietus koosneb tumesinisest pintsakust ja seelikust, valgest pluusist, mustadest kingadest ja nahavärvi sukkpükstest.
#000006
Välivorm on kodutütardel ja noorkotkastel ühesugune. Vormiriietust kantakse Kaitseliidu noorteorganisatsiooni tegevuses osalemisel koos ettenähtud eraldusmärkidega. Välivorm koosneb tumerohelisest riidest jopest, jakist, tuulejakist, pükstest, nokkmütsist ning mustadest saabastest ja talvemütsist. Lisaks kantakse välivormil nimesilti, varrukaembleeme ning ametikohatärne.
#000007
Kodutütarde struktuuriüksuse liikme eraldusmärk vormimütsil on metallist kotkamärk. Kotkamärk kujutab endas kaitseasendis püstiseisvat kotkast, kes hoiab ühe jalaga skautluse sümbolit – liiliaõit, mille keskel on riigivapi kujutis ja teise jalaga linti, millel on tekst “Alati valmis!”.
#000008
Vastavalt vormile kannavad Kodutütarde organisatsiooni liikmed vormiriietuse vasakul käisel varrukaembleemi, mis näitab organisatsioonilist ja piirkondlikku kuuluvust.
#000009
Piduliku vormi parema rinnatasku kohal paiknevad järgutäpid näitavad Kodutütarde õppekava ehk järkude läbimist. Üks järgutäpp tähistab VI ehk kõige madalamat järku ning kuus järgutäppi kõige kõrgemat ehk I järku.
#000010
Ametikohatunnusena kannavad liikmed pidulikul vormil vastaval alusel ametikohatärne. Tärn kujutab metalset kuuekandilist tähte, mille keskel asetseb riigivapi kujutis. Eristatakse suurt ja väikest juhi tärni, pidulikul vormil on tärnid metalsed ning välivormil rohelisel põhjal kuldse tikandiga.
#000011
Kodutütre erialalisi oskuseid näitavad piduliku vormi paremal käisel paiknevad erikatsemärgid, mida võib korraga olla vormil kuus. Populaarseimad erialad on matkaja, laskur, laulja ja meedik.
#000012